钦定古今图书集成/明伦汇编/宫闱典/第084卷 > 繁昌公主 下嫁卫宣
## 钦定古今图书集成/明伦汇编/宫闱典/第084卷 > 繁昌公主 下嫁卫宣

按《晋书·卫瓘传》：武帝敕瓘第四子宣尚繁昌公主。瓘
自以诸生之胄，婚对微素，抗表固辞，不许。宣尚公主，
数有酒色之过。杨骏素与瓘不平，骏复欲自专，权重
宣若离婚，瓘必逊位。于是遂与黄门等毁之，讽帝夺
宣公主。瓘惭惧，告老逊位，乃下诏曰：“司空瓘年未致
仕，而逊让历年，欲及神志未衰，以果本情，至真之风，
实感吾心。今听其所执，进位太保，以公就第。给亲兵
百人，置长史、司马、从事中郎掾属，及大车官骑、麾盖、
鼓吹诸威仪，一如旧典。给厨田十顷，园五十亩，钱百
万，绢五百匹，床帐簟褥。主者务令优备，以称吾崇贤
之意焉。”有司又奏收宣付廷尉，免瓘位，诏不许。帝后
知黄门虚构，欲还复主，而宣疾亡。